

**ET**

**Euroopa Regioonide Komitee ning Euroopa Komisjoni tööhõive, sotsiaalküsimuste ja sotsiaalse kaasatuse peadirektoraadi  
tõhustatud koostöö valdkonnad**

# **Sissejuhatus**

Juba enne COVID-19 kriisi oli selge, et „sotsiaalne Euroopa“ on ELi demokraatliku, ühtse, kultuuriliselt mitmekesise ning jõuka ühiskonna tagamisse antava panuse seisukohalt väga oluline. See tähendab majanduslikku ja sotsiaalset arengut, diskrimineerimise ja sotsiaalse tõrjutuse vastast võitlust, aga ka seda, et eurooplastel aidatakse kohaneda tööturu vajadustega ja nad saavad elada täisväärtuslikku elu[[1]](#footnote-2).

Ehkki Euroopa Regioonide Komitee ning tööhõive, sotsiaalküsimuste ja sotsiaalse kaasatuse peadirektoraat on varem mitmes valdkonnas koostööd teinud, on selge, et ees seisvad väljakutsed ning komisjoni voliniku suur huvi loovad võimaluse viia komisjoni ja komitee koostöö selles valdkonnas uuele tasemele.

* Volinik Schmit on komitee vastu märkimisväärset huvi üles näidanud ning on vähem kui aasta jooksul osalenud juba kahel täiskogu istungjärgul ja ühel sotsiaalpoliitika, haridus-, tööhõive-, teadus- ja kultuurikomisjoni (SEDEC) koosolekul.
* Joost Korte (tööhõive, sotsiaalküsimuste ja sotsiaalse kaasatuse peadirektoraadi peadirektor) osales SEDECi komisjoni 2020. aasta veebruaris toimunud koosolekul, kus ta esines kõnega, milles julgustas komitee liikmeid andma tagasisidet, mida küsiti komisjoni teatises „Tugev sotsiaalne Euroopa õiglaste üleminekute jaoks“ (SEDECi komisjon on juba alustanud selle kohta arvamuse koostamist).
* Nii volinik kui ka peadirektor väljendasid selgelt soovi, et komitee osaleks aktiivselt Porto sotsiaaltippkohtumise (2021. aasta mais) ettevalmistamisel ja Euroopa sotsiaalõiguste samba rakendamise tegevuskava koostamisel.
* Voliniku ja komitee presidendi kohtumisel (9. juulil) toetati vastastikuse koostöö soovi veelgi ning kinnitati, et mõlemad institutsioonid peaksid leidma rohkem koostöövõimalusi.

Euroopa Komisjoni ja Regioonide Komitee koostööprotokolliga (2012/C 102/02)[[2]](#footnote-3) väljendasid komisjon ja komitee soovi oma koostööd süvendada. Käesolevas ühises dokumendis kehtestavad komitee ning tööhõive, sotsiaalküsimuste ja sotsiaalse kaasatuse peadirektoraat intensiivsema koostöö poliitikavaldkonnad ja tähtsamad vahendid.

# **Komitee ning tööhõive, sotsiaalküsimuste ja sotsiaalse kaasatuse peadirektoraadi tiheda koostöö põhiteemad**

Võttes arvesse sotsiaalse mõõtmega seotud teemade laia ulatust ning kasutada olevaid ressursse, on oluline, et intensiivsem koostöö keskenduks valdkondadele, milles komitee saab pakkuda selget lisaväärtust ja millel on tugevaim territoriaalne mõõde. Välistamata koostööd teistes valdkondades, eelkõige sotsiaalmajanduse edendamisel, on tugevdatud koostöö valdkonnad seega järgmised:

## **2.1.** **Euroopa sotsiaalõiguste sammas**

Euroopa sotsiaalõiguste sammas on konsensusel põhinev dokument, mis kajastab väärtusi, mille eest EL tööhõive ja sotsiaalküsimuste vallas seisab.See kuulutati välja kõrgeimal poliitilisel tasandil ning tänu sellele on ELi, riigi, piirkondlikul ja kohalikul tasandil juba rakendatud kaugeleulatuvaid meetmeid, mis tugevdavad ELi sotsiaalset mõõdet. 27. mai 2020. aasta teatisega seadis komisjon Euroopa sotsiaalõiguste samba ka oma COVID-19 kriisist õiglaselt ja kaasavalt taastumise kava keskmesse.

Euroopa Ülemkogus 2019. aasta juunis kokku lepitud 2019.–2024. aasta strateegilises tegevuskavas kutsutakse üles rakendama sammast ELi ja liikmesriikide tasemel, pidades seejuures silmas vastavaid pädevusi.

President von der Leyeni komisjonile esitatud poliitilised suunised kohustasid esitama tegevuskava Euroopa sotsiaalõiguste samba täielikuks rakendamiseks. Komisjoni 14. jaanuari 2020 teatises „Tugev sotsiaalne Euroopa õiglaste üleminekute jaoks“ esitati rida tähtsaid meetmeid 2020. ja 2021. aastaks ning algatati laiaulatuslik konsulteerimise ja kaasamise programm tegevuskava koostamisse panustamiseks. Sotsiaalse toetuse ja kaitse vajadus on praeguse COVID-19 pandeemia ajal veel teravam, kuna liikmesriikide sotsiaalsed tugisüsteemid on olnud väga suure surve all ning ELi sotsiaalne struktuur on rebenemisohus.

Komisjoni eesmärk on esitada tegevuskava 2021. aasta alguses ning püüda saada sellele 2021. aasta mais eesistujariigi Portugali korraldatud sotsiaaltippkohtumisel kõrgeima poliitilise tasandi toetus.

On ilmne, et kohalikel ja piirkondlikel omavalitsustel on ELis tööhõive- ja sotsiaalpoliitika väljatöötamisel ning rakendamisel tähtis roll. COVID-19 kriis on eri piirkondi väga erinevalt mõjutanud, sõltuvalt nende majandusstruktuurist ja kokkupuutest terviseohuga. Kohalikud ja piirkondlikud omavalitsused saavad aidata kriisile sellise reageeringu väljatöötamisel ja rakendamisel, milles käsitletakse kriisieelseid ja -järgseid väljakutseid seoses sotsiaalse ja territoriaalse ühtekuuluvusega. Seepärast on vaja kaasata kohalikud ja piirkondlikud omavalitsused, iseäranis alljärgneva kaudu:

* komitee arvamus teatise „Tugev sotsiaalne Euroopa õiglaste üleminekute jaoks“ kohta (raportöör Anne Karjalainen (FI/PES), vastu võetud 2020. aasta oktoobri täiskogul), mis on komitee üldine vastus komisjoni teatisele;
* komitee arvamus teemal „Tulevikukava hooldustöötajate ja -teenuste jaoks – kohalikud ja piirkondlikud võimalused Euroopa väljakutseks“ (raportöör kinnitamisel);
* 2020. aasta Euroopa piirkondade ja linnade nädala istung teemal „Platvormitöötajate sotsiaalkindlustus – raskused ja võimalused“ tööhõive, sotsiaalküsimuste ja sotsiaalse kaasatuse peadirektoraadi osalusel;
* komisjon ja komitee uurivad koos eesistujamaa Portugaliga, kuidas komitee saab sotsiaaltippkohtumisel osaleda, et kajastada Euroopa sotsiaalõiguste samba rakendamise territoriaalset mõõdet.

## **2.2. Euroopa Sotsiaalfondi+ (ESF+) ning taasteabi REACT-EU ettevalmistamine noorte tööhõive meetmete piisavaks rahastamiseks**

Paljud kohalikud ja piirkondlikud omavalitsused tegelevad praegu aktiivselt tulevaste ESF+-i programmide koostamisega ja projektide väljatöötamisega ESF+-i vahendite kasutamiseks. Komisjon tegi ESF+-iga ettepaneku suurendada noorte tööhõivemeetmete rahastamist liikmesriikides, kus mittetöötavate ja mitteõppivate noorte osakaal on ELi keskmisest suurem[[3]](#footnote-4). Lisaks võib uut taasteabi REACT-EU kasutada noorte tööhõive meetmete toetamiseks. Selle uue abivõimaluse kasutegurite täielikult ära kasutamine on praeguse pandeemia ja selle tõenäolise mõju valguses noorte tööhõivele äärmiselt tähtis.

Komitee võiks hõlbustada noorte tööhõive meetmete toetamiseks eraldatud REACT-EU ja ESF+-i rahaliste vahendite kasutamise asjus teabe ja heade tavade vahetamist. See rahaline abi annab oma osa ELi üldeesmärki eraldada selle sihteesmärgi täitmiseks vähemalt 22 miljardit eurot[[4]](#footnote-5) ning on tugevdatud noortegarantii rahastamiselement[[5]](#footnote-6).

Komitee võiks partnerluse põhimõtte vaimus edendada kohalike ja piirkondlike omavalitsuste dialoogi noorte töötuse vastu võitlemise kontseptsioonide väljatöötamisel tihedas koostöös sotsiaalpartneritega ning saada piirkondade ja linnade vahel mõtete ja meetmete jagamise platvormiks.

Sel viisil saaks komitee läbi viia komisjoni teatise „Noorte tööhõive toetus: töösild järgmise põlvkonna jaoks“[[6]](#footnote-7) mõtestatud järeltegevuse ja toimuda saaksid täiendavad tööhõive, sotsiaalküsimuste ja sotsiaalse kaasatuse peadirektoraadi ning komitee koosolekud.

## **2.3. Oskuste tegevuskava**

Pandeemia mõju sellele, kuidas me töötame, ning samaaegne rohe- ja digiüleminek majanduses nihutab ELis oluliselt oskuste paradigmat. Seepärast on äärmiselt oluline toetada ja siduda hiljutises jätkusuutlikku konkurentsivõimet, sotsiaalset õiglust ja vastupanuvõimet toetavas Euroopa oskuste tegevuskavas välja toodud kohalikku vaatenurka oskustele[[7]](#footnote-8). Kohalikul tasandil töötamine võib maksimeerida kohalike partnerite, näiteks väikeste ja keskmise suurusega ettevõtete kaasamist. Samuti võimaldab see paremini mõista kohaliku tööturu vajadusi ning uurida vastastikmõju teiste kohalike ja piirkondlike strateegiatega. Lisaks võivad kohalikud ja piirkondlikud seisukohad aidata luua kvalitatiivseid prognoose ning kvantitatiivseid oskuste prognoose, mille alusel saab omakorda välja töötada oskuste prognoosimise mudeli või meetodi, mida saab tulevikus kavandamisel ja poliitika väljatöötamisel kasutada.

Edasist koostööd võib teha järgmiselt:

* oskuste pakti ühine edendamine meetodina, mille abil piirkonnad saavad luua kohaliku elanikkonna täiendus- ja ümberõppeks partnerlusi tööstussektori ja koolitusasutustega;
* korraldada koos tööhõive, sotsiaalküsimuste ja sotsiaalse kaasatuse peadirektoraadiga kõrgetasemeline konverents õpipoisiõppe teemadel „Piirkondade ja linnade roll kvaliteetse õpipoisiõppe pakkumisel“, mis COVID-19 tõttu on kavas läbi viia 2021. aasta kevadel. Enne põhikonverentsi on kavas ka ettevalmistavad veebipõhised üritused:

|  |  |  |
| --- | --- | --- |
| **Kuupäev** | **Veebiseminarid/konverentsid** | **Teema** |
| Teisipäev, 29. september 2020 | Esimene veebiseminar: „COVID-19 mõju õpipoisiõppele. Piirkondade ja linnade roll“. | Fookuses COVID-19-le reageerimine |
| Jaanuar/veebruar 2021 | Teine veebiseminar: „Kaksiküleminek: linnade roll kvaliteetse õpipoisiõppe elluviimisel“ | Fookuses kaksiküleminek: rohe- ja digipööre |
| Märts/aprill 2021 | Kolmas veebiseminar: „Kaksiküleminek: piirkondade roll kvaliteetse õpipoisiõppe elluviimisel“ | Fookuses kaksiküleminek: rohe- ja digipööre |
| 3.–4. juuni 2021 (kinnitamisel) | Põhikonverents | kinnitamisel |
| kinnitamisel | Järelkohtumised (veebipõhised) | kinnitamisel |

* täiendavat koostööd tehakse jätkusuutlikku konkurentsivõimet, sotsiaalset õiglust ja vastupanuvõimet toetava Euroopa oskuste tegevuskava käsitleva arvamuse koostamise raames (raportöör Csaba Borboly, RO/EPP);
* Euroopa Õpipoisiõppe Liidu alane koostöö. Komitee ja Euroopa Õpipoisiõppe Liit võiksid jätkata tööd ühega uuendatud Euroopa Õpipoisiõppe Liidu prioriteetidest: „ärgitada kohalikke ja piirkondlikke omavalitsusi toetama õpipoisiõpet kohalikes ettevõtetes“. Üks näide on uue linnade õpipoisiõppe võrgustiku osalemine Euroopa Õpipoisiõppe Liidu ja komitee ühistel veebiseminaridel. Üks võrgustiku tähtsamatest eesmärkidest on suurendada teadlikkust linnade potentsiaalist õpipoisiõppe toetamisel. Linnad saavad võrgustiku kaudu üksteiselt õppida, koostööd teha, vahendeid välja töötada, häid tavasid jagada ning tehnilist ja poliitikaalast abi anda ja vastu võtta.

## **2.4. ELi toetatud Euroopa kohalike töömesside kontseptsioon kohaliku tööhõive toetamiseks**

Töökohtade ja oskuste paremaks ühitamiseks lepiti kokku, et ühiselt uuritakse võimalusi korraldada Euroopa kohalikke töömesse kõikjal Euroopas. Thessaloniki võib pakkuda end esimesel võimalusel sellist Euroopa kohalikku töömessi korraldama. See üritus võib olla mudeliks, mille põhjal korraldada samalaadseid üritusi teistes ELi piirkondades. Komitee ning tööhõive, sotsiaalküsimuste ja sotsiaalse kaasatuse peadirektoraat teevad koostööd ürituse kontseptsiooni väljatöötamisel ja selle elluviimisel. See hõlmab ürituse ülesehitust, partnereid, rahastamist jms, milles lepitakse eraldi kokku.

### **2.4.1. Mis on juba olemas?**

* Euroopa tööturuasutuste võrgustik (EURES) viib juba läbi Euroopa tööhõivepäevi, millega edendatakse tööjõu liikuvust ELis, viies kandidaatide oskused kokku teistes liikmesriikides asuvate tööandjate vajadustega (selliste liikuvuse toetamiseks korraldatavate ürituste kordamine ei annaks lisaväärtust).
* Mitme ELi projekti eesmärk on võidelda töötuse vastu, samal eesmärgil on loodud ka riiklikke programme.
* Euroopa Sotsiaalfond ja Euroopa Sotsiaalfond+ on tulevikus väga oluline kohalike tööhõivestrateegiate rahastamise ning koolitamise ja täiendus- ja ümberõppe edendamise vahend.
* Euroopa tööhõive ja sotsiaalse innovatsiooni programmil (2014–2020) on kolm tegevussuunda (PROGRESS tööhõive ja sotsiaalpoliitika ajakohastamiseks, EURES tööalase liikuvuse toetamiseks ning mikrorahastamise ja sotsiaalse ettevõtluse tegevussuund, mis pakub haavatavatele elanikkonnarühmadele ja ettevõtetele mikrolaene ja mikrokrediiti ning toetab sotsiaalset ettevõtlust). InvestEU hakkab alates 2021. aastast pakkuma samalaadseid võimalusi.

### **2.4.2. Euroopa kohalike töömesside lisaväärtus**

Pidades silmas juba olemasolevaid ELi ja teisi algatusi, oleks Euroopa kohalike töömesside spetsiifiline lisaväärtus

* demonstreerida olemasolevaid tööotsijatele kohalikul, riiklikul ja Euroopa tasandil pakutavaid ELi teenuseid;
* esitleda kohaliku ja Euroopa tasandi uusi oskuste ja tööhõivetrende;
* esitleda ELi kohalikke ja piirkondlikke tööhõivestrateegiaid toetavaid kavasid, pidades silmas tulevaste Euroopa Sotsiaalfondi programmide käimasolevat kavandamist;
* näidata noorte seisukohast lähtudes erinevate ELi poliitikasuundade ja kavade seoseid;
* anda alus sotsiaalseks dialoogiks kodanikega ELi sotsiaalse mõõtme üle ning selle üle, mida see tähendab kohaliku ja piirkondliku tööhõive jaoks; ja
* toetada kohapeal töökohtade ja oskuste ühitamist ELi sellisteks kohalikeks üritusteks mõeldud rahaliste vahendite abil.

Praegu COVID-19 pandeemiast taastumiseks tehtavate jõupingutuste ajal on tähtis selliseid messe korraldada. Seepärast on oluline alustada sotsiaalpartnerite juhtivate esindajate, üritusi võõrustavate komitee liikmete ning ELi esindajatega poliitilist dialoogi kontseptsioonide ja strateegiate üle, mille abil tegeleda praegu tööhõivevaldkonna ees seisvate probleemidega.

### **2.4.3. Euroopa kohalike töömesside sihtrühm**

Euroopa kohalike töömesside sihtrühma võivad kuuluda:

* tööotsijad, eelkõige üliõpilased ja hiljuti kooli lõpetanud;
* kohalikud/piirkondlikud avaliku sektori tööhõiveasutused;
* koolitus-, ümberõppe- ja tööhõiveasutused;
* sotsiaalpartnerid, haridusasutused;
* kohalikud/piirkondlikud omavalitsused ja poliitikud ja
* kohalik/piirkondlik meedia.

### **2.4.4. Võimalikud partnerid ja rakendamine**

Euroopa kohalik töömess on kõige edukam, kui õiged partnerid kaasatakse algusest peale, et nad saaksid anda tähendusrikka sisendi. Kaasata võib järgmised partnerid:

* Kohalikul tasandil: avaliku sektori asutused, kaubanduskojad ja ettevõtjate ühendused, ametiühingud, kodanikuühiskond, koolid, ülikoolid jms.
* Piirkondlikul tasandil: Euroopa Sotsiaalfondi korraldusasutus, tööturuasutused, piirkondlikud ministeeriumid, piirkondlikud ettevõtjate ühendused, ülikoolid jms.
* Riigi tasandil: riiklikud ministeeriumid, sotsiaalsektori ühendused, ettevõtjate ühendused, koolitusühendused, ülikoolide ühendused jms.
* ELi tasandil: Euroopa Komisjon (tööhõive, sotsiaalküsimuste ja sotsiaalse kaasatuse peadirektoraadi juhtimisel; teised potentsiaalselt kutsutavad peadirektoraadid ja teenistused: hariduse ja kultuuri peadirektoraat; regionaal- ja linnapoliitika peadirektoraat, struktuurireformide toe peadirektoraat, Teadusuuringute Ühiskeskus), ELi asutused (Euroopa Tööjõuamet, Euroopa Kutseõppe Arenduskeskus, Eurofound), Euroopa Regioonide Komitee liikmed, Euroopa Parlamendi liikmed, sotsiaalpartnerid.

Kuna füüsiliste messide korraldamine on praegu COVID-19 pandeemia tõttu võimatu, tuleb kokkuleppel vastavate EURESe riiklike koordineerimisbüroodega ja neid kaasates kaaluda selliste ürituste nagu [veebipõhised Euroopa tööhõivepäevad](https://www.europeanjobdays.eu/en) korraldamist.

Korraldajate ja partnerite rollid ja kohustused määratletakse eraldiseisvate kokkulepetega.

* + 1. **Rahastamine ja muu toetus**

Komitee liikmete võõrustatud Euroopa kohalikke töömesse võiks toetada ELi vahenditest. Euroopa Regioonide Komitee ning tööhõive, sotsiaalküsimuste ja sotsiaalse kaasatuse peadirektoraat uurivad koos sobivaid variante nende ürituste rahaliseks toetamiseks.

Muu toetus võiks hõlmata järgmist:

* ELi partnerite lubadus messidel aktiivselt osaleda (saates eksperte ja delegaate);
* ELi partnerite lubadus koostada ürituse jaoks piisavad teabematerjalid;
* kohustus tagada kõrgetasemeline esindatus, kui see on teostatav: voliniku või tööhõive, sotsiaalküsimuste ja sotsiaalse kaasatuse peadirektoraadi tippjuhtkonna osalemine messil.

# **3. Teised poliitikavaldkonnad ja koostöövõimalused**

Tööhõive, sotsiaalküsimuste ja sotsiaalse kaasatuse peadirektoraadi päevakorras on praegu ka mitmeid teisi algatusi, näiteks:

* sotsiaalmajanduse tegevuskava, mis plaanitakse vastu võtta 2021. aastal. Koostöö raames saaks uurida tegutsemist sotsiaalse kaasatuse, töökohtade loomise, hoolekandesektori (lastehoid ja vanurite hoolekanne) ja teiste sotsiaalteenuste valdkonnas ning sotsiaalse innovatsiooni alal sotsiaalmajanduses piirkondlikul ja piirkondadevahelisel tasandil;
* piisavad miinimumpalgad ELis, mille kohta komisjon esitas direktiivi ettepaneku 28. oktoobril 2020;
* hooajaltööliste töötingimused, mille kohta komisjon esitas 2020. aastal suunised;
* tööhõive, sotsiaalküsimuste ja sotsiaalse kaasatuse peadirektoraadi pädevusse jäävad demograafiliste muutuste aspektid.

Komitee püüab korraldada konsultatsioone kohalike ja piirkondlike omavalitsustega, et saada sisendit nendele tähtsatele töövaldkondadele. Ühtlasi kavatsevad komitee ning tööhõive, sotsiaalküsimuste ja sotsiaalse kaasatuse peadirektoraat intensiivistada teabevahetust nendel teemadel.

Komitee ning tööhõive, sotsiaalküsimuste ja sotsiaalse kaasatuse peadirektoraadi koostöö tugevdamiseks võib kavandada ka järgmisi lisameetmeid:

* regulaarne poliitiline dialoog – komitee täiskogu istungitel ning SEDECi komisjoni koosolekutel;
* kaaluda komitee liikmete ja raportööride osalemist tööhõive, sotsiaalküsimuste ja sotsiaalse kaasatuse peadirektoraadi korraldatud konverentsidel ja üritustel, millele kohalik ja piirkondlik vaatenurk annaks lisaväärtust;
* teavitada nõudmise korral komitee liikmeid kättesaadavatest ELi rahalistest vahenditest ja poliitilisest toetusest, et näidata, kuidas EL saab piirkondi ja linnu rohe- ja digipöördel aidata;
* uurida sobivatel juhtudel ühiseid kommunikatsioonimeetmeid;
* uurida sünergiaid teiste peadirektoraatide algatustega, näiteks tööstuse ajakohastamise aruka spetsialiseerumise platvormi sotsiaalmajanduse partnerlus (<https://s3platform.jrc.ec.europa.eu/social-economy>).

# **4. Järgmised sammud**

Tööhõive, sotsiaalküsimuste ja sotsiaalse kaasatuse peadirektoraat ja komitee määravad kontaktisikud Euroopa kohalike töömesside kontseptsiooni ja rakendamise täpsustamiseks ning halduslikul tasandil sujuva koostöö ja koordineeritud tegevuse tagamiseks.

1. <https://ec.europa.eu/commission/sites/beta-political/files/reflection-paper-social-dimension-europe_et.pdf> [↑](#footnote-ref-2)
2. <https://eur-lex.europa.eu/LexUriServ/LexUriServ.do?uri=OJ:C:2012:102:0006:0010:ET:PDF>. [↑](#footnote-ref-3)
3. COM(2020) 447 final. [↑](#footnote-ref-4)
4. Teatises „Noorte tööhõive toetus: töösild järgmise põlvkonna jaoks“ (COM(2020) 276 final) ärgitas komisjon tungivalt liikmesriike suurendama toetust noorte tööhõive meetmetele ning võrreldes rahastamisperioodiga 2014–2020 selle eesmärgi täitmiseks eraldatavat summat, mis oli hinnanguliselt 22 miljardit eurot. [↑](#footnote-ref-5)
5. Nõukogu soovitus töösilla kohta, millega tugevdatakse noortegarantiid, on nõukogus poliitiliselt kokku lepitud ja võetakse vastu enne 2020. aasta lõppu. [↑](#footnote-ref-6)
6. COM(2020) 276 final. [↑](#footnote-ref-7)
7. COM(2020) 274 final. [↑](#footnote-ref-8)